ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಕಾಲಿ
ಕಾಲಿ

ಕೂಲಂಬಿಯದ ಮುಖ್ಯ ನಗರಗಳಲ್ಲಿ ಒಂದು. ವ್ಯಾಲೆ ಡೆಲ್ ಕೌಕ ವಿಭಾಗದ ರಾಜಧಾನಿ. ಕೊಲಂಬಿಯದಲ್ಲೇ ಅತ್ಯಂತ ಸಂಪದ್ಯುಕ್ತ ಕೃಷಿ ಪ್ರದೇಶವಾದ ಕೌಕ ಕಣಿವೆಯ ಪಶ್ಚಿಮಭಾಗದಲ್ಲಿ ಸಮುದ್ರಮಟ್ಟದಿಂದ 3,327' ಎತ್ತರದಲ್ಲಿದೆ. ಕೌಲಿ ನದಿಯ ಎಡಪಾಶ್ರ್ವದ ಉಪನದಿಗಳಲ್ಲೊಂದಾದ ರಯೋ ಕೌಲಿ ಈ ನಗರದ ನಡುವೆ ಹರಿಯುತ್ತದೆ. ನಗರದ ಜನಸಂಖ್ಯೆ 6,39,900 (1961ರ ಅಂದಾಜು). ನೀಗ್ರೋಗಳೂ ನೀಗ್ರೋ-ಕಾಕೇಷಿಯನ್ ಮಿಶ್ರಿತವಾದ ಮ್ಯುಲಾಟೋ ಜನರೂ ಬಹುಸಂಖ್ಯೆಯಲ್ಲಿದ್ದಾರೆ.

 ಕಾಲಿ ನಗರ ಕೊಲಂಬಿಯದಲ್ಲಿ ಅತ್ಯಂತ ವೇಗಕ್ಕೆ ಬೆಳೆಯುತ್ತಿರುವ ನಗರಗಳಲ್ಲೊಂದು. ಆಧುನಿಕತೆ ಅದರ ಮುಖ್ಯಲಕ್ಷಣ. ಕಾಲಿ ನಗರದ ಸುತ್ತಣ ಪ್ರದೇಶದ ಕೃಷಿಕೈಗಾರಿಕೆ ಅಭಿವೃದ್ಧಿಗಾಗಿ ಇಪ್ಪತ್ತು ವರ್ಷಗಳ ಅವಧಿಯ ವಿವಿದೋದ್ದೇಶ ಯಾೀಜನೆಯೊಂದು ರೂಪಿತವಾಗಿದೆ. ಅದರ ಕೇಂದ್ರ ಕಚೇರಿ ಕಾಲಿಯಲ್ಲಿದೆ. ಕೊಲಂಬಿಯದ ಅತ್ಯಂತ ಮುಖ್ಯ ಕಲ್ಲಿದ್ದಲು ಗಣಿಪ್ರದೇಶವಾದ ಯುಂಬೋ ಇರುವುದು ಕಾಲಿಯ ಬಳಿ. ಕಾಲಿಯ ಪಶ್ಚಿಮಕ್ಕೆ 100 ಮೈ. ದೂರದಲ್ಲಿ ಪೆಸಿಫಿಕ್ ತೀರದ ಬಂದರಾದ ಬ್ಯಾನಾವೆಂಟೂರಕ್ಕೂ ಕಾಲಿಗೂ ರೈಲ್ವೆ ಮತ್ತು ರಸ್ತೆ ಸಂಪರ್ಕವುಂಟು. ಕೂಲಂಬಿಯದ ಮುಖ್ಯ ಉತ್ಪನ್ನವಾದ ಕಾಫಿಯನ್ನು ಕಾಲಿಯ ಮೂಲಕ ಬ್ವಾನಾವೆಂಟೂರಕ್ಕೆ ಕಳುಹಿಸುತ್ತಾರೆ. ಪನಾಮಕ್ಕೂ ಎಕ್ವಡಾರಿನ ಕೀಟೊಗೂ ನಡುವೆ ಹಾರುವ ವಿಮಾನಗಳು ಕಾಲಿಯಲ್ಲಿ ತಂಗಿ ಸಾಗುತ್ತವೆ. ಕಾಲಿ ನಗರದ ಸ್ಥಾಪಕ (1536) ಸೆಬಾಸ್ಟಿಯನ್ ಡಿ ಬೆಲಾಲ್ಕಾಜಾರ್. ಆದರೆ ರೇವುಪಟ್ಟಣವಲ್ಲವಾದ್ದರಿಂದ ಬಹುಕಾಲ ಇದು ಆರ್ಥಿಕವಾಗಿ ಅಭಿವೃದ್ದಿ ಹೊಂದಲಿಲ್ಲ. ಇದು ಒಂದು ಮುಖ್ಯ ಕೈಗಾರಿಕಾಕೇಂದ್ರ. ಅನೇಕ ವಿದೇಶಿ ಉತ್ಪಾದನ ಸಂಸ್ಥೆಗಳ ಶಾಖೆಗಳು ಇಲ್ಲಿವೆ. ಕೌಕ ಕಣಿವೆಯಲ್ಲಿ ಕೃಷಿ ಬಹಳಮಟ್ಟಿಗೆ ಅಬಿವೃದ್ಧಿಹೂಂದಿದೆ. ಪಶುಪಾಲನೆ ಮತ್ತು ಕಬ್ಬು ಬೆಳೆಗಳೇ ಪ್ರಧಾನವಾಗಿದ್ದ ಈ ಪ್ರದೇಶದಲ್ಲಿ ಸಾಂದ್ರ ಬೇಸಾಯ ವಿಧಾನಗಳನ್ನು ಜಾರಿಗೆ ತರಲಾಗಿದೆ. ವಿವಿಧೋತ್ಪನ್ನ ಕೃಷಿ ಪದ್ಧತಿ ಏರ್ಪಡುತ್ತಿದೆ.

 

(ಬಿ.ಎಸ್.ಎಚ್.) 

 

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ